### Beslutning

Godkendt.

### Sagsfremstilling

## Resume og sagens baggrund

Katalog med regler og retningslinjer for sundt frokostmåltid i dagtilbud i Kalundborg Kommune er blevet opdateret dels på baggrund af den opdaterede styrelsesvedtægt for dagtilbud i Kalundborg Kommune og dels en udvidelse af de lokale muligheder for at vælge, hvor frokostmåltidet skal leveres fra og hvad det skal indeholde. Derudover er der foretaget mindre justeringer. Opdateringerne skal godkendes for at kunne træde i kraft.

## Indstillinger

Direktøren indstiller, at de opdaterede regler og retningslinjer for sundt frokostmåltid i dagtilbud, godkendes.

## Behandling

Børn - og Familieudvalget, Økonomiudvalget, Kommunalbestyrelsen.

## Sagsfremstilling

Den 1. august 2023 trådte opdateringer af styrelsesvedtægt for dagtilbud i Kalundborg Kommune i kraft. Dette betød, at alle dagtilbud har fået lokale bestyrelser i stedet for områdebestyrelser.

Regler og retningslinjer for sundt frokostmåltid i dagtilbud i Kalundborg Kommune er blevet opdateret, så indholdet stemmer overens med ændringerne i styrelsesvedtægten. Dette indebærer, at forældrebestyrelsen kan træffe beslutning om eventuelt fravalg af det sunde frokostmåltid. Bestyrelsen har også mulighed for at vælge at sende beslutningen til afstemning i forældregruppen.

Derudover foreslås en ændring af de nuværende regler, som betyder at bestyrelsen i samarbejde med den pædagogiske afdelingsleder får mulighed for, i højere grad at vælge lokale løsninger i forhold til sammensætningen af måltidet og leverandører inden for den fastsatte økonomiske ramme. De konkrete ændringer fremgår markeret med gul overstregning i vedhæftede bilag.

De nuværende regler fastsætter, at børnehaver uden eget produktionskøkken skal servere smør-selv fire dage om ugen og får leveret én ret fra Madservice om ugen til opvarmning i institutionen.

## Økonomiske konsekvenser

Ingen.

### Sagens forløb

06-03-2024 Børn- og Familieudvalget
Anbefales. Der foretages redaktionelle ændringer jf. drøftelserne.
13-03-2024 Økonomiudvalget
Anbefales.